Hantering van diensgapings in jou CV - Solidariteit Wêreld LoopbaanSolidariteit Wêreld Loopbaan
Tuis › Artikels › Hantering van diensgapings in jou CV
Ons weet almal dat goed soms net gebeur ─ hetsy by voorkeur of uit noodsaaklikheid.
'n Onvoorsiene lewensgebeurtenis dwing jou om vir 'n ruk op te hou werk. Of jy word sonder jou toedoen ontslaan en jy soek ander werk. "Baie van ons neem om die een of ander rede tyd af by die werk. Soms uit eie keuse ─ miskien het jy 'n kind grootgemaak, gereis, 'n siek familielid versorg, of weer gaan leer. In ander gevalle het jy nie gewerk nie omdat jy ontslaan of afgedank is en dit tyd geneem het om nuwe werk te kry," skryf loopbaandeskundige Alison Doyle.
Hoe dit ook al sy, 'n gaping in jou loopbaangeskiedenis sal waarskynlik die wenkbroue laat lig. Dit is egter nie onoorkomelik nie en 'n paar wenke oor hoe om hierdie gapings te vul, kan baie help.
Wees vindingryk, maar absoluut eerlik
"Om mee te begin, jy hoef nie al jou ondervinding in jou CV te noem nie. As jy vir jare gewerk het en 'n aantal verskillende poste beklee het, is daar niks mee verkeerd om die detail uit te dun nie ─ wat 'n maklike manier kan wees om 'n paar gapings te vul," sê Michael Cheary van Reed.co.uk.
Hy sê om net die jare te noem op jou CV en die maande weg te laat, is aanvaarbaar. "Dieselfde geld vir die redes waarom jy vorige poste verlaat het. Dit hou jou CV relevant en help om die gapings tot die minimum te beperk."
As daar beduidende gapings in jou werkgeskiedenis is, is daar volgens Cheary beter plekke om dit te noem as in die middel van jou CV. "Jou dekbrief kan byvoorbeeld gebruik word om oor die gaping uit te wy en om te sê hoekom jy hierdie pos as die perfekte manier sien om weer te begin werk."
Boyle beweer dat 'n mate van behendige formatering ook aangewend kan word. "Jy kan byvoorbeeld die datums in gewone druk in plaas van vetdruk aangee. Of jy kan 'n kleiner font gebruik as die een wat jy vir die maatskappy se naam en jou postitel gebruik."
Boyle en Cheary stem saam dat daar een kritieke waarskuwing is hier. "Die enkel belangrikste ding om te onthou wanneer jy die gaping in jou CV behandel, is dat wat ook al die rede is waarom jy vir 'n ruk nie gewerk het nie, eerlikheid (byna) altyd die beste beleid is," sê Cheary.
Om iets heeltemal weg te laat, te jok oor die gaping of jou dienstydperk in 'n vorige pos te verleng om 'n gaping toe te smeer, sal later by jou kom spook.
Beklemtoon betaalde en onbetaalde werk
Amanda Augustine, residentloopbaandeskundige vir Talent Inc., sê as jy êrens vrywilligerwerk gedoen het of 'n onbetaalde internskap gedoen het, verdien dit om in jou CV genoem te word. "Behandel elke geleentheid soos jy met betaalde werk sou gedoen het deur jou rol te beskryf en jou grootste bydraes en prestasies op jou resumé te noem. As jy by die huis gebly het om kinders groot te maak, moenie die waardevolle ondervinding wat jy opgedoen het terwyl jy jou huishouding bestuur en vir jou gesin gesorg het onderskat nie."
Volgens Boyle is vryskutwerk, konsultasiewerk of sabbatsverlof alles relevante items wat op jou CV genoem moet word. As jy sukkel om werk te vind nadat jy afbetaal is, sal dit wys wees om hierdie tyd te gebruik om jou opwaarts te bekwaam of vrywilligerwerk te doen. Die gapings sal dus makliker wees om te verduidelik en jou CV laat uitstaan.
Moenie jou entoesiasme aan bande lê nie!
Boyle se raad is dat jy alle konstruktiewe aktiwiteite tydens die gaping moet beklemtoon. "Laastens, straal entoesiasme uit om weer te begin werk en maak 'n baie sterk saak daarvoor uit oor hoekom jou teikenwerk opwindend en nommer pas sal wees vir jou."